"Ladarba ħajti nistmellha, irrid niftaħ il-bieb għat-tgemgim tiegħi, inferragħ l-imrar ta' ruħi. Ngħid lil Alla: "Tikkundannanix, urini l-għala għandek għalija. Hu sewwa għalik li tagħsarni, li tmaqdar xogħol idejk, u tgħin il-ħsibijiet tal-ħżiena? Għandek int għajnejn tal-laħam, jew tħares kif iħarsu l-bnedmin? Hu għomrok qasir bħal għomor il-bniedem, u jgħaddu bħal jiemu sninek? Int, li tgħarrex għan-nuqqas tiegħi u tfittixli d-dnub tiegħi, int taf tajjeb li jien bla ħtija, u li ħadd minn taħt idejk ma jeħlisni. Kienu jdejk li sawruni u għamluni; issa bdielek u trid teqridni? Ftakar li għamiltni bħal mit-tafal, u li lejn it-trab għad treġġagħni. Mhux bħall-ħalib sawwabtni u bħall-baqta għaqqadtni, bil-ġilda u l-laħam libbistni, u nsiġtni bl-għadam u bl-għeruq? Ħajja tajtni u favuri għamilt miegħi, u l-providenza tiegħek ħarsitli ruħi. Iżda ħbejt xi ħaġa f'qalbek; issa naf li din kellek f'moħħok. Jekk nidneb, int tkun għassa tiegħi biex ma tħallix għaddejja l-ħtija tiegħi. Jekk ninstab ħati, ħażin għalija, jekk bla ħtija, lanqas nerfa' rasi, miksi bl-għajb u mgħargħar fin-niket. Jekk nerfa' rasi, qisek iljun toħroġ għalija u qawwietek terġa' turi fuqi. Iġġedded kontrija l-ġlied tiegħek, u l-għadab iżżid kontrija, bi qtajja' ġodda jitqabdu miegħi. Għalfejn mela ħriġtni mill-ġuf? Messni mitt bla ma għajn qatt ratni; messni kont qisni qatt ma kont; meħud dritt mill-ġuf għall-qabar. Mhux ħaġa żgħira huma jiem ħajti? Erħini, mela, ħa nduq ftit l-hena, qabel ma mmur u ma niġix lura, lejn art id-dlam u d-dellijiet, art imgħargħra fis-swied u t-taħwid, fejn id-dawl hu nnifsu dlam."